Informácia

o priebehu a výsledkoch 106. zasadnutia Generálnej konferencie Medzinárodnej organizácie práce, ktoré sa uskutočnilo v Ženeve od 5. júna 2017 do 16. júna 2017

Medzinárodná organizácia práce (ďalej len „MOP“) je trojstranná (tripartitná) agentúra Organizácie Spojených národov, ktorá predkladá súčasne vládam, zamestnávateľom a pracovníkom (zamestnancom) svojich členských štátov spoločné opatrenia na podporu dôstojnej práce na celom svete. Medzi spoločné opatrenia patrí, najmä tvorba medzinárodných pracovných noriem -  dohovorov a odporúčaní MOP. Organizácia už 96 rokov pracuje pre hodnoty sociálnej spravodlivosti, má 186 členov - členských štátov.

106. zasadnutie Generálnej konferencie Medzinárodnej organizácie práce (ďalej len ”konferencia”) sa uskutočnilo v Ženeve od 5. júna 2017 do 16.  júna 2017 v Paláci národov a v budove ústredia Medzinárodného úradu práce (ďalej len MÚP) v Ženeve. Konferencia je najvyšším orgánom MOP. Slovenská republika je od 22. januára 1993 členom MOP. 

Program konferencie bol nasledovný:

Stále body programu konferencie

I.	Správy predsedu Správnej rady MÚP a generálneho riaditeľa MÚP;

II.	Program a rozpočet a iné otázky;

III.	Informácie a správy o aplikácii dohovorov a odporúčaní MOP;

Body programu zaradené samotnou konferenciou alebo Správnou radou MÚP 

IV.	Pracovná migrácia – všeobecná rozprava;

V.	Dôstojná práca pre zabezpečenie mieru, bezpečnosti a prevencie voči katastrofám – revízia Odporúčania MOP týkajúceho sa zamestnanosti č. 71 z roku 1944 (Prechod z vojny do mieru) – normotvorná činnosť, druhé kolo diskusií;

VI.	Opakovaná diskusia k strategickému cieľu týkajúcemu sa základných princípov a práv v rámci pracovných činností, v súlade s Deklaráciou MOP o sociálnej spravodlivosti pre spravodlivú globalizáciu z roku 2008;

VII.	Abrogácia dohovorov č. 4, 15, 28, 41, 60 a 67.

	Delegácia každého členského štátu na konferencii sa skladala zo štyroch zástupcov, z ktorých dvaja boli vládni delegáti, ďalší dvaja delegáti zastupovali tak zamestnávateľov, ako aj pracovníkov (zamestnancov, odborárov) podľa článku 3 Ústavy MOP.1) Slovenskú republiku na konferencii reprezentovala delegácia v trojstrannom zložení. Postup a stanovisko vládnej časti delegácie Slovenskej republiky k navrhovaným dokumentom, ako aj zloženie delegácie, boli určené uznesením vlády SR č. 211 zo dňa 3. mája 2017.

	Otváracie plenárne zasadnutie konferencie sa konalo dňa 5. júna 2017 o 10.30 hod. v Paláci národov.

Za prezidenta konferencie bol zvolený p. Carles Rudy, minister práce a rozvoja pracovnej sily Panamskej republiky.
 
Ďalšími zvolenými predstaviteľmi konferencie sa stali viceprezidenti: za vlády: p. Lomónaco (Mexiko), za zamestnávateľov p. Mdwaba (Južná Afrika) a za pracovníkov (zamestnancov) p. Cortebeeck (Belgicko).

	Od 5. júna 2017 popoludní konferencia pokračovala zasadnutiami vo vytvorených výboroch. Na konferencii boli zriadené výbory konferencie najmä podľa jednotlivých bodov programu konferencie.

K I. bodu programu konferencie 

Diskusia o týchto dokumentoch prebiehala na plenárnom zasadnutí konferencie od 5. júna 2017 a trvala do 16. júna 2017.

Generálny riaditeľ MÚP prezentoval svoju správu, ktorá bola sprevádzaná “Dodatkom o situácii pracovníkov na okupovaných arabských územiach”. Predseda správnej rady MÚP podal správu konferencii o práci správnej rady MÚP od júna 2016 do júna 2017; správa bola sprevádzaná dodatkom, ktorý obsahoval implementačnú správu generálneho riaditeľa za roky 2015-2016.

K II. bodu programu konferencie 

	Činnosť MOP je finančne zabezpečená, najmä prostredníctvom finančných príspevkov členských štátov MOP podľa schválenej príspevkovej stupnice a schváleného rozpočtu. Programy a činnosti MOP sa financujú podľa schváleného rozpočtu.
	
Podľa II. bodu programu konferencie, konferencia preskúmala finančné a správne záležitosti vo finančnom výbore vládnych zástupcov podľa rokovacieho poriadku konferencie a Finančných pravidiel MOP. Finančný výbor na svojom zasadnutí 6. júna 2017 pod vedením svojho zvoleného predsedu, p. Wiebrena Van Dijka (Holandsko) prerokoval  najmä stav platenia členských príspevkov do rozpočtu MOP členskými štátmi MOP. 

Členské príspevky Slovenskej republiky do medzinárodných organizácií od roku 1993 do roku 2006 vrátane uhrádzalo za všetky ministerstvá zo svojej kapitoly rozpočtu Ministerstvo zahraničných vecí SR, čo predstavovalo cca sumu 390 000 000,- Sk ročne. Členský príspevok Slovenskej republiky do rozpočtu MOP od roku 2007 uhrádza Ministerstvo práce, sociálnych vecí a rodiny SR zo svojej kapitoly rozpočtu v súlade s uznesením vlády SR č. 253 z 22. marca 2006 k správe o finančných aspektoch členstva Slovenskej republiky v medzinárodných organizáciách a návrhu na zmenu spôsobu úhrady členských príspevkov do medzinárodných organizácií v znení uznesenia vlády SR č. 372 z 3. mája 2006.

Podiel príspevku Slovenskej republiky do rozpočtu MOP vyplýva zo stupnice (výkazu) výmerov príspevkov – príspevkovej škály pre bežný rozpočet OSN. Predmetná škála sa uplatňuje analogicky aj pre výpočet členských príspevkov štátov v iných medzinárodných organizáciách systému OSN, vrátane MOP, v závislosti od počtu členských štátov. Príspevková škála sa vypracováva podľa kritérií platobnej spôsobilosti  štátov na základe rastu ich ekonomík za príslušné obdobie a podielu príslušného štátu - Slovenskej republiky na svetovom hrubom národnom produkte.

	Členský príspevok Slovenskej republiky do rozpočtu MOP podľa schválenej príspevkovej stupnice na rok 2017 predstavoval sumu 604 475 švajčiarskych frankov a uhradil sa MÚP k 31. januáru 2017 Ministerstvom práce, sociálnych vecí a rodiny Slovenskej republiky. 

	Na práci tohto výboru sa zúčastnil len určený vládny zástupca, pretože členský príspevok do MOP platí štát (Ministerstvo práce, sociálnych vecí a rodiny SR zo svojho rozpočtu) a nie sociálni partneri. 

Podrobnosti práce výboru sú uvedené na internetovej stránke organizácie – (www.ilo.org – International Labour Conference – 106th Session – Provisional records).

K III. bodu programu konferencie 

Na prerokúvanie tejto problematiky konferencia zriadila v súlade so svojím rokovacím poriadkom výbor pre aplikáciu dohovorov a odporúčaní MOP (medzinárodných pracovných noriem) - ďalej aj „výbor“, a určení zástupcovia delegácie SR sa zúčastnili na jeho práci.
	
Výbor zvolil svojich predstaviteľov – za predsedu  výboru bol zvolený p. Washington González, vládny zástupca Dominikánskej republiky. Za podpredsedníčku výboru za zamestnávateľov bola zvolená p. Sonia Regenbogen z Kanady, za podpredsedu výboru za pracovníkov bol zvolený p. Marc Leemans z Belgicka a za zapisovateľa p. Mostafa Abid Khan z Bangladéša.

V súlade s článkom 19, 22  a 35 Ústavy MOP sa od vlád členov (členských štátov MOP) požaduje, aby oznamovali generálnemu riaditeľovi MÚP informácie a správy o opatreniach vo vzťahu k dohovorom a odporúčaniam MOP, ktoré sa prijali na príslušnej konferencii pred príslušnými vnútroštátnymi orgánmi, ako aj informácie a správy o aplikácii dohovorov MOP, ktoré ratifikovali. Ak ide o dohovory MOP, ktoré člen (členský štát) MOP neratifikoval, je potrebné oznamovať generálnemu riaditeľovi MÚP na základe požiadaviek správnej rady MÚP stav vnútroštátneho práva a praxe vo vzťahu k príslušnému vyžadovanému dohovoru (dohovorom) MOP a obdobne sa to vzťahuje aj na odporúčania MOP.

Vláda Slovenskej republiky prostredníctvom Ministerstva práce, sociálnych vecí a rodiny SR a v spolupráci s príslušnými ministerstvami a konzultáciami so sociálnymi partnermi na základe požiadaviek správnej rady MÚP vypracovala za rok 2016 sedemnásť správ o aplikácii dohovorov MOP, ktorými je Slovenská republika viazaná, išlo o správy k týmto dohovorom MOP:

-	Dohovor MOP o právach poľnohospodárskych pracovníkov združovať sa a zlučovať sa č. 11 z roku 1921 - č. 98/1924 Sb. z. a n., 4. bod oznámenia č. 110/1997 Z. z.;

-	Dohovor MOP o odškodňovaní pracovníkov v poľnohospodárstve č. 12 z roku 1921 - č. 437/1990 Zb., 5. bod oznámenia č. 110/1997 Z. z.;

-	Dohovor MOP o odškodňovaní pracovníkov pri úrazoch č. 17 z roku 1925 - č. 437/1990 Zb., 8. bod oznámenia č. 110/1997 Z. z.;

-	Dohovor MOP o rovnakom zaobchádzaní s domácimi i zahraničnými pracovníkmi pri odškodňovaní pracovníkov pri úrazoch č. 19 z roku 1925 - č. 34/1928 Sb. z. a n., 10. bod oznámenia č. 110/1997 Z. z.;

-	Dohovor MOP o nútenej alebo povinnej práci č. 29 z roku 1930 - č. 506/1990 Zb., 14. bod oznámenia č. 110/1997 Z. z.;

-	Dohovor MOP o odškodňovaní pracovníkov pri chorobách z povolania (revidovaný v roku 1934) č. 42 z roku 1934 - č. 438/1990 Zb., 20. bod oznámenia č. 110/1997 Z. z.;

-	Dohovor MOP o pracovnej inšpekcii v priemysle a obchode č. 81 z roku 1947 – č. 17/2010 Z. z.;

-	Dohovor MOP o minimálnych normách sociálneho zabezpečenia č. 102 z roku 1952 - č. 461/1991 Zb., 36. bod oznámenia č. 110/1997 Z. z.;

-	Dohovor MOP o potlačení nútenej práce č. 105 z roku 1959 – č. 340/1998 Z. z.;

-	Dohovor MOP o invalidných dávkach, o dávkach v starobnom veku a o dávkach pozostalým č. 128 z roku 1967 - č. 416/1991 Zb., 44. bod oznámenia č. 110/1997 Z. z.;

-	Dohovor MOP o inšpekcii práce v poľnohospodárstve č. 129 z roku 1969 – č. 15/2010 Z. z.;

-	Dohovor MOP o lekárskej starostlivosti a dávkach v chorobe č. 130 z roku 1969 - č. 537/1990 Zb., 45. bod oznámenia č. 110/1997 Z. z.;

-	Dohovor MOP o minimálnom veku na prijatie do zamestnania č. 138 z roku 1973 – č. 341/1998;

-	Dohovor MOP o platenom študijnom voľne č. 140 z roku 1974 -  č. 491/1990 Zb., 48. bod oznámenia č. 110/1997 Z. z.;

-	Dohovor MOP o rovnosti príležitostí a rovnakom zaobchádzaní pre mužov a ženy: pracovníci s rodinnými povinnosťami č. 156 z roku 1981 – č. 205/2003 Z. z.;

-	Dohovor MOP o skončení zamestnania z podnetu zamestnávateľa č. 158 z roku 1982 – č. 172/2010 Z. z.;

-	Dohovor MOP o zákaze a o okamžitých opatreniach na odstránenie najhorších foriem detskej práce č. 182 z roku 1999 - č. 38/2001 Z. z.

Pokiaľ ide o aplikáciu a dodržiavanie vyššie uvedených dohovorov zo strany Slovenskej republiky, výbor expertov pre aplikáciu dohovorov a odporúčaní nemal výhrady k ich aplikácii a dodržiavaniu.

Výbor po skončení svojich zasadnutí v priebehu konferencie prijal správu o svojej činnosti  a predložil ju na schválenie plenárnemu zasadnutiu konferencie. Podrobnosti práce výboru sú uvedené na internetovej stránke organizácie – (www.ilo.org – International Labour Conference – 106th Session – Provisional records).

K IV. bodu programu konferencie                                                                                                                                                                                                                                                                                                                          

	Na svojom 325. zasadnutí (október – november 2015) Správna rada rozhodla zaradiť do programu súčasného zasadnutia bod programu konferencie „pracovná migrácia“ za účelom všeobecnej rozpravy.

Všeobecná rozprava ponúkla pre účastníkov jedinečnú možnosť lepšie pochopiť ako by mohla pracovná migrácia prispieť k udržateľnému rozvoju, hospodárskemu rastu, rastu zamestnanosti a dôstojnej práce pre všetkých. Táto všeobecná rozprava si preto kladie za cieľ prispieť ku globálnej diskusii o pracovnej migrácii.

Podkladom pre diskusie bola správa pripravená MÚP (ILC.106/IV), ktorá obsahovala aktuálne informácie o posledných trendoch v rámci pracovnej migrácie. Správa sa zamerala na oblasti ako ochrana migrujúcich pracovníkov, podpora ich zručností, prehľad vývoja pracovnej migrácie na regionálnej a subregionálnej úrovni. Správa sa taktiež zamerala na spravodlivý náborový proces vo vzťahu k migrujúcim pracovníkom s cieľom zvýšiť ochranu týchto osôb. 

Závery, ktoré sa týkajú pravidelnej a efektívnej pracovnej migrácie sa týkali najmä príležitostí, výziev a rizík pracovnej migrácie, efektívnej kontroly a riadenia, ako aj špecifických oblastí vo vzťahu k potrebám cieľovej skupiny, akými sú najmä ochrana pracujúcich migrantov, uznávanie profesijných kvalifikácií, sociálna ochrana spravodlivé zamestnávanie a iné. Zároveň v nich boli obsiahnuté priority pre Medzinárodnú organizáciu práce.

V rámci tohto bodu programu sa vládny zástupca zúčastnil práce výboru s cieľom prípravy jednotnej pozície MOP k pracovnej migrácii.

Podrobnosti práce výboru sú uvedené na internetovej stránke organizácie – (www.ilo.org – International Labour Conference – 106th Session – Provisional records).

K V. bodu programu konferencie 

Na svojom 106. zasadnutí konferencia preskúmala v rámci druhého a súčasne posledného kola diskusií problematiku zamestnanosti a dôstojnej práce pre zabezpečenie mieru, s cieľom prijatia odporúčania. 

V tejto súvislosti, a v nadväznosti na minuloročné prvé kolo diskusií o tomto odporúčaní, pripravil MÚP novú verziu dokumentu (ILC.106/V/1), ktorý obsahuje text navrhovaného dokumentu. Pre potreby druhého kola diskusií v rámci dvojkolovej rozpravy, konferencia preskúmala novú správu pripravenú MÚP (ILC.106/V/2A), v ktorom boli začlenené stanoviská vybraných štátov a samotného MÚP. 

	V rámci tohto bodu sa vládny zástupca zúčastnil na tvorbe a prijímaní pozmeňujúcich a doplňujúcich návrhov k Odporúčaniu MOP č. 71. Zástupca vládnej časti delegácie sa aktívne zapájal do formovania konečného znenia navrhovaných zmien tohto odporúčania a taktiež presadzoval prijatie záverov, ktoré vyplynuli z práce tohto výboru.
	
Elektronickú verziu odporúčania je možné nájsť na adrese http://www.ilo.org/dyn/normlex/en/f?p=1000:12100:6133480881580:12100:NO::P12100_INSTRUMENT_ID:3330503:

Autentickú tlačenú verziu pošle MÚP členským štátom do konca roka 2017.
	
Podrobnosti práce výboru sú uvedené na internetovej stránke organizácie – (www.ilo.org – International Labour Conference – 106th Session – Provisional records).

K VI. bodu programu konferencie

Na svojom 328. zasadnutí (november 2016) Správna rada rozhodla o zaradení hodnotenia dopadu Deklarácie MOP o sociálnej spravodlivosti pre spravodlivú globalizáciu z roku 2008 do programu konferencie. Konferencia bola vyzvaná zhodnotiť dopady uvedenej deklarácie, najmä rozsah, v akom sa v jednotlivých členských štátoch uplatňuje každý zo štyroch kľúčových princípov MOP: zamestnanosť, sociálna ochrana, sociálny dialóg a základné princípy a práva pri práci.

Cieľom diskusie bolo najmä lepšie pochopiť vývoj v tejto oblasti v jednotlivých štátoch, ako aj potreby štátov s ohľadom na spomenuté princípy s cieľom dohody na príprave novej rezolúcie, ktorá by určila priority a poskytla podporu pre koncipovanie nového akčného plánu týkajúceho sa základných princípov a práv v práci do roku 2020.

Podrobnosti práce výboru, ako aj rozhodnutie a závery sú uvedené na internetovej stránke organizácie – (www.ilo.org – International Labour Conference – 106th Session – Provisional records).

K VII. bodu programu konferencie

	Na svojom 325. zasadnutí (november 2015) Správna rada rozhodla o zaradení bodu týkajúceho sa abrogácie nasledujúcich dohovorov: Dohovor č. 4 týkajúci sa nočnej práce žien z roku 1919; Dohovor č. 15 týkajúci sa minimálneho veku prijatia do zamestnania pre orezávačov a kuričov z roku 1921; Dohovor č. 28 týkajúci sa ochrany pred nehodami pre pracovníkov v dokoch z roku 1929; Dohovor č. 41 revidovaný dohovor týkajúci sa nočnej práce žien z roku 1934; Dohovor č. 60 týkajúci sa minimálneho veku pre prijatie do zamestnania v mimopriemyselných oblastiach z roku 1937; a Dohovor č. 67 týkajúci sa pracovného času a času odpočinku pre prácu v cestnej doprave z roku 1939.

	V zmysle ustanovení Ústavy MOP bola konferencia oprávnená dvojtretinovou väčšinou a na základe odporúčania Správnej rady rozhodnúť o abrogácii vybraných dohovorov, čo aj urobila, keďže je zjavné, že tieto dohovory stratili svoj význam s ohľadom na spoločenské zmeny, ktoré od ich prijatia nastali.

	V súlade s čl. 19 ods. 9 Ústavy MOP, abrogácia znamená úplné odstránenie právnych účinkov a vzťahov vyplývajúcich z daného dohovoru.

	SR týmito dohovormi nie je viazaná.

Ďalšie výbory konferencie:

Mandátový výbor konferencie pozostáva z jedného vládneho delegáta, z jedného delegáta za zamestnávateľov a jedného delegáta za pracovníkov, ktorých menuje konferencia. Mandátový výbor sa schádza na uzavretých zasadnutiach a jeho zodpovednosť zahŕňa:

– preskúmavanie akreditačných listín, ako aj akékoľvek námietky týkajúce sa akreditačných listín delegátov a ich poradcov a tiež aj neuloženie akreditačných listín delegáta za zamestnávateľov a delegáta za pracovníkov (článok 5 odsek 2 a článok 26 Rokovacieho poriadku konferencie),
– posudzovanie sťažností k nedodržiavaniu článku 13 odseku 2 písm. a) Ústavy MOP (platba výdavkov trojstrannej delegácie) (článok 26 Rokovacieho poriadku konferencie),
– monitorovanie každej situácie pokiaľ ide o porušovanie ustanovení článku 3 alebo článku 13 odseku 2 písm. a), o ktorom konferencia požadovala správu (článok 26 Rokovacieho programu konferencie),
– určovanie požadovanej uznášaniaschopnosti pre platnosť hlasovaní vykonaných konferenciou (článok 20 odsek 1 Rokovacieho poriadku konferencie).

Výberový výbor konferencie je zložený z 28 členov vymenovaných vládnou skupinou, zo 14 členov vymenovaných skupinou za zamestnávateľov a zo 14 členov vymenovaných skupinou za pracovníkov (zamestnancov). Jeho zodpovednosť zahŕňa zariaďovanie programu konferencie, určovanie času a programu plenárnych zasadnutí konferencie a konanie v mene svojich každých iných rutinných otázok. Od roku 1996 reformami konferencie väčšina týchto úloh bola zverená predstaviteľom výboru, a preto s výnimkou, ak výberový výbor konferencie je vyzvaný posúdiť špecifické otázky, bežne zasadne len raz na začiatku konferencie.

Finančné výdavky spojené s účasťou trojstrannej delegácie SR na konferencii

Výdavky trojstrannej delegácie SR na konferencii sa uhradili z rozpočtu kapitoly Ministerstva práce, sociálnych vecí a rodiny SR, v ktorej boli rozpočtované. Cestovné výdavky a výdavky spojené s pobytom na konferencii časti delegácie SR za zamestnávateľov, ako aj časti delegácie SR za zamestnancov (pracovníkov) sa uhradili taktiež z rozpočtu kapitoly MPSVR SR. Slovenská republika je členom MOP ako štát, a preto sa uvedené výdavky v tomto prípade uhradili v súlade s čl. 13 ods. 2 písm. a) Ústavy MOP. Cestovné výdavky a výdavky spojené s pobytom delegátov (náhradných delegátov, poradcov) vládnej časti delegácie SR hradí príslušné ministerstvo alebo ústredný orgán štátnej správy SR podľa toho, ku ktorému ministerstvu alebo ústrednému orgánu štátnej správy SR je vymenovaný vládny delegát (náhradný delegát, poradca) v služobnom alebo obdobnom vzťahu.

Celkové zhodnotenie účasti trojstrannej delegácie SR na konferencii

Členovia delegácie SR sa aktívne zúčastnili príslušných zasadnutí konferencie a tým, že Slovenská republika je členským štátom EÚ, členovia delegácie SR v jednotlivých výboroch konferencie spoluvytvárali stanoviská a pripomienky k predmetnej problematike v mene EÚ spolu s členmi delegácií ostatných členských štátov EÚ, a tak prispeli k rozvoju kultúry pracovných a sociálnych vzťahov.